CELEX: 32014L0071
Language: el
Date: 2014-03-13 00:00:00
Title: Κατ' εξουσιοδότηση οδηγία 2014/71/ΕΕ της Επιτροπής, της 13ης Μαρτίου 2014 , για την τροποποίηση του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για μόλυβδο σε συγκολλητικά κράματα σε μία διεπαφή στοίβας πλακιδίων στοιχείων μεγάλης επιφάνειας με σκοπό την προσαρμογή στην τεχνική πρόοδο  Κείμενο που παρουσιάζει ενδιαφέρον για τον ΕΟΧ

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/76
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ 2014/71/ΕΕ ΤΗΣ ΕΠΙΤΡΟΠΉΣ
   της 13ης Μαρτίου 2014
   για την τροποποίηση του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά μια εξαίρεση για μόλυβδο σε συγκολλητικά κράματα σε μία διεπαφή στοίβας πλακιδίων στοιχείων μεγάλης επιφάνειας με σκοπό την προσαρμογή στην τεχνική πρόοδο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαγορεύει τη χρήση μολύβδου στον ηλεκτρικό και ηλεκτρονικό εξοπλισμό που διατίθεται στην αγορά.
            
         
               (2)
            
            
               Η τεχνολογία ανιχνευτών SDE (stacked die elements — στοίβα πλακιδίων στοιχείων) χρησιμοποιείται σε ανιχνευτές ακτίνων X σε συστήματα υπολογιστικής τομογραφίας (CT) και ακτίνων Χ. Προσφέρει πλεονεκτήματα για τους ασθενείς, καθώς μειώνει την αναγκαία έκθεση σε δόση ακτίνων Χ. Οι ανιχνευτές SDE μεγάλης επιφάνειας δεν μπορούν ακόμα να παράγονται με συγκολλητικά κράματα χωρίς μόλυβδο. Η υποκατάσταση και η εξάλειψη του μολύβδου είναι, συνεπώς, επιστημονικά και τεχνικά ανέφικτες για τις προαναφερόμενες εφαρμογές.
            
         
               (3)
            
            
               Η χρήση μολύβδου σε στοίβα πλακιδίων στοιχείων μεγάλης επιφάνειας με περισσότερες από 500 διασυνδέσεις ανά διεπαφή που χρησιμοποιούνται σε ανιχνευτές ακτίνων X σε συστήματα υπολογιστικής τομογραφίας (CT) και ακτίνων Χ θα πρέπει, συνεπώς, να εξαιρεθεί από την απαγόρευση έως τις 31 Δεκεμβρίου 2019. Στο πλαίσιο των κύκλων καινοτομίας των ιατροτεχνολογικών προϊόντων και των τομέων των οργάνων παρακολούθησης και ελέγχου, πρόκειται για μια σχετικά σύντομη μεταβατική περίοδο, η οποία είναι απίθανο να έχει δυσμενή αντίκτυπο στην καινοτομία.
            
         
               (4)
            
            
               Σύμφωνα με την αρχή «επισκευή κατά την παραγωγή» της οδηγίας 2011/65/ΕΕ, η οποία αποσκοπεί στην επέκταση της διάρκειας ζωής των συμμορφούμενων προϊόντων, αφού διατεθούν στην αγορά, τα ανταλλακτικά επωφελούνται από την εξαίρεση αυτή μετά την παρέλευση της ημερομηνίας λήξης της, χωρίς χρονικούς περιορισμούς.
            
         
               (5)
            
            
               Η οδηγία 2011/65/ΕΕ θα πρέπει, επομένως, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα IV της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία, το αργότερο την τελευταία ημέρα του έκτου μήνα από την έναρξη ισχύος της. Ανακοινώνουν αμέσως στην Επιτροπή το κείμενο των εν λόγω διατάξεων.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 13 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel ΒΑRROSO
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα IV της οδηγίας 2011/65/ΕΕ προστίθεται το ακόλουθο σημείο 38:
      
         
                     «38.
                  
                  
                     Μόλυβδος σε συγκολλητικά κράματα χρησιμοποιούμενα σε μία διεπαφή στοίβας πλακιδίων στοιχείων μεγάλης επιφάνειας με περισσότερες από 500 διασυνδέσεις ανά διεπαφή που χρησιμοποιούνται σε ανιχνευτές ακτίνων X συστημάτων υπολογιστικής τομογραφίας και ακτίνων Χ.
                     Λήγει στις 31 Δεκεμβρίου 2019. Μετά την ημερομηνία αυτή επιτρέπεται να χρησιμοποιείται σε ανταλλακτικά για συστήματα υπολογιστικής τομογραφίας (CT) και ακτίνων Χ που διατίθενται στην αγορά πριν από την 1η Ιανουαρίου 2020.».